Urmareste Modifică dimensiunea fontului: Play

Constanţa, 20 oct /Agerpres/ - Prima vizită de conformitate efectuată joi după amiază de Arhiepiscopul Tomisului, Teodosie, la sediul Inspectoratului Poliţiei Judeţene (IPJ), în cadrul controlului judiciar impus de DNA, s-a soldat cu iniţierea procedurii de cercetare prealabilă împotriva ofiţerului de serviciu care i-a acordat acces ierarhului pe la intrarea secundară a instituţiei.



Potrivit comisarului şef Adrian Rapotan, împuternicitul la comanda IPJ Constanţa, ÎPS Teodosie, care era aşteptat să efectueze procedura prezenţei de control la Serviciul judiciar, în contextul măsurii impuse de procurorii DNA, s-a prezentat din proprie iniţiativă la poarta secundară şi i-a cerut agentului din postul de control să-l conducă la biroul judiciar pentru o problemă personală.



"Agentul a fost luat prin surprindere de prezenţa ierarhului şi a răspuns solicitării, însoţindu-l la biroul judiciar, unde solicitase. După îndeplinirea formalităţilor, arhiepiscopului i-a fost adus la cunoştinţă faptul că accesul se face pe la intrarea principală şi că a indus în eroare agentul din post şi a fost condus la ieşirea principală, noi urmând să declanşăm, pe cale administrativă, procedura cercetării prealabile, pentru a identifica cum şi-a îndeplinit îndatoririle de serviciu agentul în cauză", a declarat Rapotan. AGERPRES / (AS - autor: Dan Mihăescu, editor: Marius Frăţilă)